**Patrónkou 21. ročníka festivalu Nová dráma/New Drama bude Marina Carr**

**/Tlačová správa, 19. 3. 2025/ Organizátor festivalu súčasnej drámy Nová dráma/New Drama 2025 Divadelný ústav zverejnil meno tohtoročnej patrónky. Bratislavu navštívi írska dramatička Marina Carr, ktorej dielo uvádzajú divadelné scény na celom svete. Festival súčasnej drámy, ktorý je zároveň súťažnou prehliadkou inscenácií nominovaných do hlavného programu, sa uskutoční v hlavnom meste od 12. do 17. mája 2025.**

„Vynikajúca írska dramatička Marina Carr prisľúbila svoju osobnú účasť a rozšíri sieť významných mien svetovej dramatiky, ktoré dosiaľ boli súčasťou nášho festivalu v jeho 20-ročnej histórii. Pri tejto príležitosti vydávame knižne výber jej hier s názvom *Láska a lúčenie. Divadelné hry*,“ hovorí riaditeľka festivalu aj Divadelného ústavu Vladislava Fekete. **„Malú ochutnávku z tejto knižnej antológie ponúkneme už počas Svetového dňa divadla 27. marca, a to počas inscenovaného čítania v réžii Mariany Luteránovej v Štúdiu 12.** **Viac informácií o podujatí nájdete na našej stránke** [**theatre.sk**](https://www.theatre.sk/novinky/svetovy-den-divadla-v-divadelnom-ustave-2025).“

Patrónka M. Carr festival slávnostne otvorí 12. mája večer v Slovenskom národnom divadle, o deň neskôr o 10.00 hod. povedie masterclass v bratislavskom Štúdiu 12. Vstup na jej majstrovskú lekciu bude voľný na základe registrácie a do naplnenia kapacity sály.

„Dielo jednej z najznámejších dramatičiek súčasného írskeho divadla Mariny Carr sa inscenuje po celom svete vrátane Slovenska či Českej republiky. Je veľmi originálne a pohybuje sa na hranici absurdnej a realistickej drámy. Sú jej blízke témy ženstva, materstva, ale napríklad aj otázky individuálnej slobody. Sme presvedčení, že osobné stretnutie s ňou počas masterclass bude veľmi inšpiratívne,“ dodáva riaditeľka festivalu, podľa ktorej festival pokračuje v snahe sprostredkovať stretnutia so svetovými dramatikmi všetkým so záujmom o divadelnú tvorbu. Súčasťou minulých festivalových ročníkov boli svetoznámi patróni – nobelisti Jon Fosse a Wole Soyinka, Igor Bauersima, Falk Richter, Roland Schimmelpfennig, Dea Loher a ďalší, ktorí prijali pozvanie organizačného štábu a navštívili Slovensko.

Divadelný ústav vydá pri príležitosti 21. ročníka festivalu v máji ešte jednu publikáciu. „V rámci programovej sekcie Focus tento rok predstavíme súčasných dramatikov na gruzínskej divadelnej scéne. Jej súčasťou bude aj slávnostná prezentácia publikácie *Gruzínska dráma*,“ uzatvára V. Fekete.

Organizátor festivalu už v uplynulom období zverejnil zoznam inscenácií nominovaných na prestížne divadelné ocenenie Grand Prix Nová dráma/New Drama 2025. Ktoré divadlo ju získa, sa verejnosť dozvie 17. mája. Viac informácií je zverejnených na stránke novadrama.sk.

**Viac o festivale**

**NOVÁ DRÁMA/NEW DRAMA (2005)** je celoslovenský súťažný festival súčasnej slovenskej a svetovej drámy, ktorý v roku 2024 oslávil 20. výročie svojho založenia. Festival od svojho začiatku pripravuje Divadelný ústav pod záštitou primátora hlavného mesta Bratislavy. Prináša kvalitné inscenácie z celého Slovenska v hlavnom súťažnom programe a nové impulzy zo zahraničnej drámy a divadla – v sekcii Focus na partnerskú divadelnú krajinu, podnetné diskusie a medzinárodné konferencie, výstavné projekty, scénické čítania či prezentácie publikácií – v sprievodnom programe. Pevnou súčasťou festivalu je aj masterclass s celosvetovo uznávaným autorom či autorkou dramatických textov. Účasť divadiel na festivale často vedie k zahraničným spoluprácam a hosťovaniam na medzinárodných festivaloch, keďže Nová dráma/New Drama je aj showcase súčasného divadla, ktorý navštívi každoročne 30 – 40 renomovaných zahraničných hostí. Odbornú porotu festivalu tvorí trojica zahraničných medzinárodne renomovaných divadelných teoretikov, čím sa objektivizuje hlavná cena GRAND PRIX.



Divadelný ústav je štátnou príspevkovou organizáciou v zriaďovateľskej pôsobnosti Ministerstva kultúry Slovenskej republiky. Zaoberá sa komplexným výskumom, dokumentáciou, vedeckým spracovaním a poskytovaním informácií o divadelnej kultúre na Slovensku od vzniku prvej profesionálnej scény v roku 1920. Spravuje kultúrne dedičstvo v oblasti slovenskej divadelnej kultúry (činohra, opera, balet, tanec, bábkové divadlo, moderné performatívne druhy). Vo svojej odbornej činnosti systematicky zhromažďuje, vedecky spracováva a sprístupňuje múzejné, knižničné, archívne a dokumentačné fondy z histórie a súčasnosti slovenského profesionálneho divadla a zabezpečuje komplexný informačný systém o profesionálnom divadle na Slovensku.